|  |  |
| --- | --- |
| Arbeids- og sosialdepartementet |  |
|  |  |
|  |  |
|  | Vår fil: B21-GC Pensjonsutvalget |
|  | Vårt Arkiv: Interessepolitikk |
|  | Saksbehandler: Grete Crowo  |

 Oslo 15. april 2021

# Invitasjon til å komme med skriftlige innspill til utvalg som skal evaluere pensjonsreformen

Vi viser til brev sendt oss 12. mars 2021. Siden FFO er representert i rådet som skal følge utvalgets arbeid, så gis vi anledning til å komme med innspill der. Vi viser også til tidligere skriftlig innspill til Pensjonsutvalget som ble gitt fordi vi sitter i rådet. Derfor vil vi nå kun kort løfte fram vår hovedinteresse i dette, som er at personer som går fra uføretrygd til alderspensjon omfattes av en god pensjonsordning.

FFO sitt utgangspunkt er at uføre må sikres en alderspensjon lik den de ville fått som yrkesaktive. Det er ikke tilfelle nå med opptjening av alderspensjon frem til 62 år og fjerning av skjermingstillegget. Uføre har ikke samme mulighet som yrkesaktive til å kompensere for konsekvensene av levealdersjusteringen. Dette sammenholdt med at perioden med uføretrygd betyr et vesentlig tap av inntekt, stiller de økonomisk i en svært dårlig posisjon. Uansett hvilken modell utvalget måtte foreslå for opptjening og uttak av alderspensjon, må derfor konsekvensene for uføretrygdedes alderspensjon utredes grundig.

Vi vil gi følgende eksempel: Person A får beregnet sin uføretrygd basert på en inntekt på 500 000. Denne inntekten legges også til grunn for pensjonsopptjening frem til 62. Person B som er like gammel, jobber 100 % frem til fylte 67 med en inntekt på 500 000. Det vi krever er at person A får den samme pensjons-opptjeningen frem til 67 som person B.

Skjerming av levealdersjustering for uføre alderspensjonister fra 67 år kan anses for en kompensasjon for noe av tapet ved at opptjeningen stopper ved 62. Samtidig blir det i dag argumentert med at siden reell avgang fra jobb for yrkesaktive er tidligere enn 67, er det mange i denne gruppen som ikke tjener opp pensjon til de er 67 år. Finnes det dokumentasjon som underbygger en slik påstand? Dvs at uføre alderspensjonister som ikke skjermes for levealdersjustering og med opptjening av pensjon fram til 62 år, ikke kommer dårligere ut enn yrkesaktive alderspensjonister med samme inntektsgrunnlag? For FFO er det uansett urimelig at uføre som ikke har noe valg skal få sitt pensjonsnivå påvirket av yrkesaktive som har et valg.

Til slutt vil vi be om at det fremskaffes mer og et mest mulig oppdatert kunnskapsgrunnlag slik at utvalget har et godt beslutningsgrunnlag knyttet til uføres alderspensjon. PensjonsLAB-rapporten fra oktober 2019 underbygger argumenter for full skjerming av tidligere uføretrygdede mot effektene av levealders-justeringen. I ettertid har dessverre Stortingets flertall valgt å ta bort skjermingstillegget knyttet til levealdersjusteringen av alderspensjonen til uføre, stikk motsatt av den løsningen PensjonLAB peker på.

Med vennlig hilsen

**FUNKSJONSHEMMEDES FELLESORGANISASJON**

 

Eva Buschmann Lilly Ann Elvestad

Styreleder Generalsekretær